“Gin gumine kengi . . . ka ribbe kacel ki jo ma guye Yecu.”—TIC 2:42.
WER: 20, 119
1-3. (a) Lukricitayo gunyuto ni gitero cokke kacel calo gin ma pire tek nining? (Nen cal ma tye i pot karatac man.) (b) Gin ango ma wabinyamo i pwony man?
I KARE ma Corinna tye mwaka 17, kimako minne ci gitweyo i mabuc i Soviet labor camp. Lacen, Corinna bene kicwalo i Siberia, mairo alip mapol ki gang. Onongo kitere calo opii, kiweke tiyo tic matego woko i koyo mangic labongo ruko bongo muromo i kome. Kadi bed ni meno onongo gitye i kwo matek, Corinna gin ki lamego mukene gumoko tamgi me bedo i cokke.
2 En owacci, “Waweko ka ma watiyo iye i otyeno, ci wawoto pi mairo 15 me o ka ma gar cung iye. Gar ocako ngwec cawa aboro me dyewor, ci ongweco pi cawa abicel me o ka ma onongo wabingak ki iye, dok ki kenyo wawoto pi mairo abicel me o i kacokke.” Wotgi-ni tika onyako nyige? Corinna owacci: “Cwinygi obedo yom adada me bedo i cokke, wakwano Wi Lubele ki dok wawero wer me Ker. Meno ocuko cwinywa dok ojingo niyewa adada.” Kadi bed ni meno gudok cen i ka tic i nge nino adek, ladit me fam meno bene pe omedo ki ngeyo ni Corinna ki lawote komgi obedo pe.
3 Jo pa Jehovah pol kare gitero cokke kacel calo gin ma pire tek adada. Cutcut ma kicako kacokke pa Lukricitayo, lulub kor Yecu ‘gumine kengi ka winyo pwony ki ribbe kacel.’ (Tic 2:42) In bene nen calo imaro bedo tye i cokke kare ki kare. Kadi bed kumeno, Lukricitayo ducu girwatte ki ariya i kwogi. Tic mapol i ka tic, yub mapol, olo ma bino macalo adwogi me tic weko bedo tek me bedo tye i cokke. Gin ango ma cuko cwinywa me lweny ki ariya ki dok tute me bedo i kacokke kare ki kare? [1] Watwero konyo litino kwanwa me Baibul kacel ki jo mukene nining wek gunen ni bino i cokke pire tek? I pwony man, wabineno tyen lok aboro ma weko wacokke kacel pi woro Jehovah. Watwero poko tyen lok magi i dul adek mapatpat: adwogi maber ma inongo, kit ma gudo kwede ki jo mukene, ki dong kit ma Jehovah winyo kwede ka wabedo tye i cokke. [2]
ADWOGI MABER MA INONGO
4. Cokkewa kacel konyowa me pwonyo lok i kom Jehovah nining?
4 Ka wacokke kacel wanongo pwony ki bot Jehovah. Cokkewa ducu konyowa me pwonyo jami mapol i kom Lubangawa, Jehovah. Me labolle, i mwaki aryo mukato, kacokke mapol gubedo ka nyamo buk me ‘Wubed i Mar pa Lubanga’ i yub me kwano Baibul i kacokke. Tika pwony ma i onongo i kom kit pa Lubanga, kacel ki lagam pa utmegiwa pe ojingo marri i kom Woru me polo? Ngecwa i kom Lok pa Lubanga bene medde ka wawinyo pwony, lapor, ki dong kwano Baibul. (Nek. 8:8) Me labolle, tam kong i kom pwony mabeco ma inongo ki i wiye wiye madito i kwano Baibul cabit ki cabit!
5. Cokkewa okonyi me keto gin ma ipwoyo ki i Baibul i tic ki dong tito kwena i yo mucwiny nining?
5 Cokke kacel konyowa me keto cik ma igi lac i tic i kwowa me nino ducu. (1 Tec. 4:9, 10) Wi Lubele me Akwana, me labolle, nyamo jami ma rwatte ki kwo ma jo pa Lubanga gitye ka wok iye. Tika dong Wi Lubele ma kinyamo i cokke ocuko cwiny me ngiyo yub ma onong dong iketo, timo kica bot Lukricitayo luwoti, nyo yubo kit me legani? Cokke ma bedo i dye cabit konyowa me yubbe pi ticwa me pwony. Wapwonyo kit me tito kwena maber i yo mucwiny ki me nyamo cik ma igi lac iyo maber.—Mat. 28:19, 20.
6. Cokkewa cuko cwinywa ki dok konyowa me cung matek nining?
6 Ka wacokke kacel wanongo cuko cwiny. Kwo me kareni twero weko wadoko goro i tamwa, komwa, ki dong i yo me cwiny. Ento, cokke kacel cuko cwinywa dok jingowa i yo me cwiny. (Kwan Tic pa Lukwena 15:30-32.) I pol pa cokkewa wanyamo kit ma lok pa lunebi gitye ka cobbe kwede. Macalo adwogine, wabedo ki gen ni jami ma Jehovah ocikke pire i anyim wang ma gucobbe. Pe tye ni jo ma giloko ki i wi abam keken aye ma gicuko cwinywa. Lukricitayo luwotwa ma gimiyo lagam ki ma giwero ki dwan mamit bene gicuko cwinywa. (1 Kor. 14:26) Ka waboko lok kacel ki utmegiwa ma peya cokke ocakke nyo ingeye, meno bene weko wawinyo agonya dok wamarre i kinwa.—1 Kor. 16:17, 18.
7. Pingo pire tek me bedo i cokke?
7 Cokke kacel weko wanongo kony pa cwiny maleng. Yecu Kricito owaco ni: “Ngat ma ite tye myero owiny lok ma cwiny maleng oloko bot lwak ducu ma guye an.” (Yabo 2:7) Ki lok ada, Yecu telo kacokke pa Lukricitayo kun tiyo ki cwiny maleng. Wamito cwiny maleng wek ominiwa teko me ciro atematema, pwonyowa, miniwa tekcwiny i ticwa me pwony, ki dong moko tam me ryeko. Tika pe mitte ni meno omyero wanywak i yub ducu me kacokke wek wanong kony pa cwiny maleng?
KIT MA GUDO KWEDE JO KI MUKENE
8. Ka omegiwa ginenowa i cokke, wamiyo lagam ki dok wawero wer man konyogi nining? (Nen bene bok “En Kare Ducu A ma Winyo Maber.”)
8 Cokke kacel miniwa kare me nyuto marwa pi utmegiwa. Tam kong matut i kom pekki ma omege ki lumege me kacokkewu gitye ka kanyone. Meno aye gin mumiyo lakwena Paulo ocoyo ni: “Myero watamu kit macalo watwero tugo kwede cwinywa kekenwa”! I nge meno, Paulo onyuto ni watwero timo meno ka “pe waweko cokke kacel.” (Ibru 10:24, 25) Ka iwoto i cokke, inyuto bot utmegini ni imito bedo kacel kwedgi, lok kwedgi, ki dok ni iparo pigi bene. Medo i kom meno, lagammi ki wer ki cwinyi ducu cuko cwiny Lucaden luwoti.—Kol. 3:16.
9, 10. (a) Tit kong kit ma lok pa Yecu ma i Jon 10:16 konyowa me niang pingo pire tek me cokke kacel ki utmegiwa. (b) Ka wawoto i cokke kare ki kare, man twero konyo ngat ma jo me ganggi gukwere woko nining?
9 Kacokkewa weko wanote kacel ki luye luwotwa. (Kwan Jon 10:16.) Yecu opore ki lakwat, ki lulub kore oporogi ki romi me dwol acel. Tam kong: Ka romi aryo gitye i wi got, aryo mukene gitye i lung, ki dok acel tye ka cam ka mapat, tika watwero wacone ni romi magi gitye i dwol acel? Ki lok ada, romi ma gitye i dwol acel gibedo kacel i te lakwat acel. I yo acel-li, wan pe watwero lubo kor Lakwatwa ka pe wacokke kacel. Myero wacokke kacel ki Lukricitayo luwotwa wek wabed “lwak acel” i te “lakwat acel.”
10 Ka wabedo tye i cokke, wakelo note i kin utmege. (Jab. 133:1) Tye jo mogo i kacokkewa ma lunyodogi kacel ki omegigi gukwerogi woko pi niyegi. Ento, Yecu ocikke ni ebiminigi lunyodo kacel ki omege me cwiny ma gimarogi dok giparo pigi. (Mar. 10:29, 30) Ka ibedo tye i cokke kare ki kare, ci ibibedo wego, mego, omegi, nyo lumegi luye luwotwa magi me amara-ni! Man mono pe cuko cwinywa me timo jami ducu ma watwero me bedo i cokke ducu?
KIT MA JEHOVAH WINYO KWEDE
11. Bedowa i cokke weko wamiyo Jehovah gin ma en opore me nongone nining?
11 Cokkewa weko wamiyo bot Jehovah gin ma en opore me nongo. Macalo Lacwecwa, Jehovah opore me nongo pak, deyo, pwoc, ki woro. (Kwan Niyabo 7:12.) Ka walego, wawero, ki dok waloko i kom Jehovah i cokkewa, nongo watye ka miyo bote woro ma en opore me nongone. Pud dong obedo twon mot madit ya me miyo worowa bot Ngat ma otimo jami mapol piwa!
12. Jehovah winyo nining ka walubo tirane ma en omiyo ni omyero wacokke kacel?
12 Myero bene wabed luwiny bot Jehovah. En ocikowa ni pe myero wawek cokke kacel, tutwalle i kare man me agikki-ni. Ka wabedo luwiny i lubo tira man, Jehovah cwinye bedo yom. (1 Jon 3:22) En neno dok pwoyo tutewa me bino i cokke kare ki kare.—Ibru 6:10.
13, 14. Wanyikke cok bot Jehovah gin ki Yecu ka watye i cokke nining?
13 Bedo tye i cokke weko wanyuto bot Jehovah ni wamito nyikke cok bote ki bot Wode. I cokkewa, Lapwonywa Jehovah pwonyowa kun tiyo ki Baibul. (Ic. 30:20, 21) Kadiwa jo ma pe luye ma gibino i cokkewa bene giye ni: “Adada, Lubanga gire tye i kinwu.” (1 Kor. 14:23-25) Jehovah tiyo ki cwiny mere maleng me telo kacokke ducu, dok bene pwony ducu ma wanongo ki i cokke a ki bote. Pi meno, ka watye i cokke, nongo watye ka winyo dwan Jehovah ki dok neno kit ma en paro kwede piwa. Man weko wanyikke cok bote.
14 Yecu owaco ni: “Ka ma jo aryo nyo adek gucokke kacel i nyinga, an bene nongo atye kunnu i kingi.” (Mat. 18:20) Yecu onongo tye ka lok i kom kacokkewa. Macalo latel wi kacokke, Kricito “tye ka wirre” i dye kacokke pa jo pa Lubanga. (Yabo 1:20–2:1) Tam kong iye! Jehovah gin ki Yecu gitye ka tute matek me jingowa ka watye i cokke pa Lukricitayo. Itamo ni Jehovah winyo nining ka en neno mitiwa me nyiko cok bote gin ki Wode?
15. Bedo tye i cokke nyuto bot Lubanga ni wamito bedo jo ma luwiny bote nining?
15 Bedo tye i cokkewa weko wanyuto ni wacwako twero me loc pa Lubanga. Kadi bed ni Jehovah cikowa me bedo tye i cokke, en pe diyowa me lubone. (Ic. 43:23) Pi meno, cung i wiwa me nyuto kit ma wamaro kwede Jehovah ki dok miti ma watye kwede me cwako twero me locce. (Rom. 6:17) Me labolle, ladit ticwa romo diyowa me timo tic mapol ma twero weko wakeng cokke woko. Twero bedo ni watye ka kemme ki adegadega ma a ki bot gamente kun gimiyo bura ni ka wabedo ka cokke kacel, wabiculo cul, kibitweyowa i buc, nyo kibiminiwa pwod malit adada. I kare mogo, wabedo ki miti pi galowang ma ka wot i cokke. Jami magi ducu cung i wi ngat acel acel: Anga ma wabitiyo pire? (Tic 5:29) Ka wayero me cwako twero me loc pa Jehovah, wabiweko cwinye bedo yom.—Car. 27:11.
MEDDE KI BINO I COKKE
16, 17. (a) Wangeyo nining ni cokke kacel onongo pire tek adada bot Lukricitayo i cencwari me acel? (b) Omego George Gangas onongo winyo nining ma lubbe ki cokke kacel?
16 Lukricitayo macon pe gucokke kacel pi kare mo manok keken i nge tango ma otimme i Pentekote 33 K.M.P. “Gin gumine kengi ka winyo pwony pa lukwena, ka ribbe kacel ki jo ma guye Yecu.” (Tic 2:42) Nyig lok me leb Grik ni “gumine kengi” niange ni diyo cwiny kun iketo tek me timo gin moni. Pe onongo yot bot Lukricitayo magi me bedo i cokke kacel i kare meno ma onongo gitye i te loc pa Luroma kun bene onongo gitye ka wok ki i adegadega ma a ki bot lutela dini pa Lujudaya. Kadi bed kit meno, gin guciro.
17 Lutic pa Jehovah me kareni gunyuto pwoc madit tutwal pi cokke pa Lukricitayo. George Gangas, ma bene otiyo i kin lumemba me Lukiko Madit pi mwaki ma romo 22, owaco ni: “Ki bota, bedo i cokke kacel ki utmegina kelo yomcwiny madit adada i kwona dok bene weko anongo cuko cwiny. Ka twere, amaro bedo i kin jo ma gio con loyo i Ot me Ker, ki dok bene i kin jo gigiko a. Anongo yomcwiny madit ka atye ka lok ki jo pa Lubanga. Ka atye i kingi, awinyo agonya kacel ki jo me otwa, i paradic me cwiny.” En omedde ni: “Calo campass ma bedo ka cimo tung kumalo, kit meno bene tamma ki mitina i cawa ducu tye me bedo i cokke.”
18. In iwinyo nining i kom cokkewa kacel, ki dok imoko tammi me timo ngo?
18 Tika in bene iwinyo kit meno pi cokkewa kacel i woro Jehovah? Ka tye kumeno, ci mok tammi me diyo cwinyi dok i medde ki tute me bedo i cokke kare ducu. Ka itimo kit meno, ci ibinyuto ni iye lok ma Kabaka Daudi owaco ni: “Ai Rwot [Jehovah], amaro odi ka ma ibedo iye.”—Jab. 26:8.
^ [1] (paragraf 3) Luye luwotwa mogo pe gitwero bino i cokke kare ki kare pi jami ma ngole ma pe genge, calo peko me yot komgi. Myero gunge ni meno Jehovah niang kit ma giwinyo kwede dok tye ki pwoc madit pi jami ma gitimo pire ki cwinygi ducu. Luelda myero gukony jo magi ma gigoro-ni wek gunong adwogi maber ki yub ducu me cwiny ma tye, kun giketo yub me kubogi ki cim nyo kimako pigi i dwan yub ma obedo ka timme i cokke wek guwiny.